hu hu hu it hu hu hu hu hu hu hu en hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu de hu hu hu hu hu en hu hu hu zh hu zh hu zh hu zh hu zh hu hu hu it fr hu hu
Feltámadott! – Budahegyvidéki Református Egyházközség
Mennyien kételkednek: nemcsak az összeesküvés-elméletet gyártókra és terjesztőkre gondolok, hanem azokra is, akik egyáltalán nem hisznek a gyógyítási lehetőségekben, rezignáltan és fáradtan utasítanak vissza bármiféle reményt.
2021. április 4., húsvét (online)
Lekció: János evangéliuma 20. rész 1-18. versei
Textus: “Amikor ezt mondta, hátrafordult, és látta, hogy Jézus ott áll, de nem ismerte fel, hogy Jézus az. Jézus így szólt hozzá: Asszony, miért sírsz? Kit keresel? Ő azt gondolta, hogy a kertész az, ezért így szólt hozzá: Uram, ha te vitted el őt, mondd meg nekem, hova tetted, és én elhozom. Jézus nevén szólította: Mária! Aznap, amikor beesteledett, a hét első napján, ott, ahol összegyűltek a tanítványok, bár a zsidóktól való félelem miatt az ajtók zárva voltak, eljött Jézus, megállt középen, és így szólt hozzájuk: Békesség nektek! Nyolc nap múlva ismét benn voltak a tanítványai, és Tamás is velük. Bár az ajtók zárva voltak, bement Jézus, megállt középen, és ezt mondta: Békesség nektek! Azután így szólt Tamáshoz: Nyújtsd ide az ujjadat, és nézd meg a kezeimet, nyújtsd ide a kezedet, és tedd az oldalamra, és ne légy hitetlen!” (János evangéliuma 20. rész 14-16., 19. és 26-27. versei)
Mária Magdolna – ahogy hallottuk – voltaképpen sírni ment ki Jézus sírjához. De azt látja, hogy valami történt, el van hengerítve a kő a sír szájáról – riasztja hát a tanítványokat, akik közül Péter és János kifut a sírhoz, belépnek a sírkamrába, ők is üresen találják – majd hazamennek, és a többieknek egy szót sem szólnak – nem értenek semmit, mert nem értették még Isten ígéreteit, a jövendöléseket, a szent szövetséget – hogy Krisztusnak fel kell támadnia. Mária magára marad a gyászával, illetve azzal, hogy nem is tud gyászolni, mert üres a sír, a mestert elvitték: ekkor szólítja meg őt Jézus. Megszólítja a szomorkodót, aki teljes csődöt él át: még szeretett halottját sem tudja rendesen elsiratni! Szól hát Jézus mindazokhoz, akik egész életüket – és halálukat is – csődnek látják, és csak sírni tudnak. Feltámadott és életet hozott, felragyogtatta az élet igazi értelmét. Ha magadnak élsz, életed egyenes futam a halálhoz; ha Istennek élsz, életed és halálod út a feltámadáshoz.
Megjelent a tanítványoknak is, akik félelemek közt, bezárkózva, feldúlva tartózkodnak rejtekhelyen. Óriási feszültségben vannak – Tamás nem is hordozhatta, nincs ott velük. Ők is csődöt élnek át: két tanítványtársuk már elhagyta a várost (ahogy Lukács leírja), vitatkozva mennek haza, Emmausba, és sóhajtoznak: pedig mi azt hittük… A reményeket szétszaggatja a félelem, a terveket és az álmokat megsemmisíti a mester halála – vége mindennek, és immár puszta létükért kell aggódniuk. Péter ott volt a főpap udvarán, mikor Jézust kihallgatták, és hallotta, hogy a Mestert a tanítványai felől is faggatták. Bár Jézus nem adta ki őket, de tudhatták, hogy keresni fogják őket, a mozgalmat fel kell számolni. Közéjük lép a feltámadott és mondja: békesség néktek! Szól hát Jézus mindazokhoz, akik ma félelemek és békétlenség között élnek, rettegnek a holnaptól, rezzenek minden szóra, és csak bezárkózva, elzárkózva érzik magukat biztonságban. Ha magadnak élsz, életed vergődés és rettegés, nincs barátod, csak ellenséged. Ha Istennek élsz és vele megbékülsz, életed, ez a mulandó földi élet, az eljövendő világ megízlelése, ajándék-élet, foglaló az isteni békességre.
Megjelent Tamásnak is, a hitetetlennek, aki az első húsvétkor nincs ott a többiekkel. És nem is fogadja el beszámolójukat: csak, ha látom, csak ha tapintom. Reménytelen ember, akiről lepereg az öröm, akin kisiklanak a legszebb gondolatok. Afféle troll, ahogy manapság mondanánk, aki minden szépbe és jóba belecsepegteti a kétség ecetjét. Miért trollkodik Tamás? Mert a csüggedése és a kétsége kontrollja alá akar rendelni mindent. Átadta magát a hitetlenségnek és másokat is hitetlenségre akar vinni. Együtt nem hinni, együtt kételkedni, együtt örömtelenül élni – ez már-már szinte ismerősen mai vállalkozás.
Jézus megjelenik neki is. Így mondom: neki is. Mintha külön érte jönne el még egyszer, hogy feltámadása valóságát demonstrálja – és kiszolgáltatja magát a vizsgálatnak. A mózesi törvény szerint, ha egy beteg meggyógyult, először a papnak kellett megmutatnia, hogy immár egészséges, csak aztán térhetett vissza a közösségbe. Miféle pap, főpap Jézus, hogy bemutatja magát Tamásnak? Tamás lenne az, aki igazolja, hogy Jézus feltámadt? Nem. Valójában Tamásnak kell meggyógyulnia, és megértenie, hogy Istennél mindent megelőz, mindent bekeretez, mindent magába zár az isteni élet! Ha magadnak élsz, hitetlenségbe fullad az életed, és másokat is mélybe rántasz. Ha Istennek élsz, meggyógyulsz a hitetetlenség szörnyű bajából, és hited által belépsz az új világba.
Mária nem tudta hová vitték Jézust, Péter és János nem tudták, hogy az Írások Jézusról jövendöltek, Tamás nem tudott hinni a bizonyságnak. Az egyik gyászolt, a másik rettegett, a harmadik mindent feladott. Nekünk jelent meg Jézus, amikor megjelent nekik, a mi könnyünket törölte le, a mi félelmünket űzi el, minket vezet boldog hitre. Ámen
Mennyei Atyánk a Krisztus Jézus által!
A halálon vett győzedelmedért dicsőítünk Téged!
A feltámadás valóságáért magasztalunk Téged!
A bűnök bocsánatáért áldunk Téged!
Az új élet áldásáért hódolunk Neked!
Eléd hozzuk a betegeket, gyógyítsd őket!
Eléd hozzuk a gyógyítókat, erősítsd és óvd meg őket!
Eléd hozzuk azokat, akik biztonságunkért fáradoznak, adj nekik bölcs döntéseket!
Eléd hozzuk azokat, akik szolgálatot teljesítenek érdekünkben, őrizd meg őket!
Eléd hozzuk családtagjainkat, barátainkat, népünket, Európa és a világ népeit!
Hárítsd el tőlünk a rosszat, hozz számunkra remény, szabadítsd meg a halál torkából!
A feltámadott Krisztusért, hallgass meg, könyörülj rajtunk! Ámen
Apostolok cselekedetei Bírák könyve Ezékiel próféta könyve Hóseás próféta könyve Jakab levele Jelenések könyve Jeremiás próféta könyve János első levele János evangéliuma Jób könyve Jóel próféta könyve Jónás próféta könyve Józsué könyve Királyok első könyve Királyok második könyve Krónikák második könyve Lukács evangéliuma Mikeás próféta könyve Márk evangéliuma Máté evangéliuma Mózes első könyve Mózes második könyve Prédikátor könyve Pál első levele a korinthusiaknak Pál első levele a thesszalonikaiaknak Pál első levele Timótheusnak Pál levele a filippibelieknek Pál levele a galatáknak Pál levele a kolossébelieknek Pál levele a rómaiaknak Pál levele az efézusiaknak Pál levele Filemonnak Pál levele Titusznak Pál második levele a korinthusiaknak Pál második levele Timótheusnak Példabeszédek könyve Péter első levele Sámuel első könyve Sámuel második könyve Zakariás próféta könyve Zsidókhoz írt levél Zsoltárok könyve Ámósz próféta könyve Ézsaiás próféta könyve
1126 Bp., Böszörményi út 28.
Egyházközségünk életét az alábbi bankszámlaszámon támogathatja:
(HU34 1171 2004 2245 8085 0000 0000)
Templomunk felújítását támogatta a Bethlen Gábor Alap.
© 2022 Budahegyvidéki Református Egyházközség. Készítette a Tigra Kft